દાદર સેન્ટ્રલ અને વેસ્ટર્ન રેલવેને જોડતું મહત્વનું સ્ટેશન છે. એના નાના દાદરા, ક્યારેય પૂરી ન થતી ટિકિટોની લાઇનો અને ફેરિયાઓ દ્વારા પચાવી પાડેલી એક્ઝિટની જગ્યાને કારણે અત્યારે પૅસેન્જરોએ ભારે હાડમારી ભોગવવી પડે છે. નવા પ્લાન મુજબ દાદર સ્ટેશન તરફ આવતી ટૅક્સીઓ અને અન્ય વાહનો માટે એલિવેટેડ રોડ બનાવવામાં આવશે. આ રોડ દાદર (ઈસ્ટ)માં સ્વામિનારાયણ મંદિર સામે બનાવવામાં આવશે. આ ઉપરાંત એકબીજાને જોડતા એવા ૧૬,૧૫૦ સ્ક્વેર મીટર લાંબા ઇન્ટર-કનેક્ટેડ ફૂટઓવર બ્રિજ બનાવવામાં આવશે. એ સિવાય પ્લૅટફૉર્મની ઉપર ૧૯૫૫ સ્ક્વેર ફીટ જગ્યા દુકાનો માટે ફાળવવામાં આવશે. એ બાબતનું ધ્યાન રાખવામાં આવશે કે સ્ટેશન પર ગેરકાયદે ફેરિયાઓ અડ્ડો ન જમાવે. ખુશીની વાત એ છે કે પ્લૅટફૉર્મ અને એન્ટ્રી તથા એક્ઝિટ પૉઇન્ટ મળીને કુલ ૨૭ એસ્કેલેટર ત્યાં મૂકવામાં આવશે.